IISRAELI MÄED
Tere tulemast taas palvereisile Iisraeli mägedele!
Saatesarjas valmistame palves piirkonda
Iisraeli põhjapoolsete hõimude ehk Efraimi naasmiseks.
Palume, Jeesus, Sinu juhtimist,
ja ava meie südamed sellele, mida Sina tahad meile rääkida.
Palume endiselt andeks patte, mis viisid 3000 aasta eest selleni,
et Põhja kuningriik Iisrael ehk Efraim siit mägedelt pagendati.
Saame neid andeks paluda,
kuna kristlaskonnana oleme suutnud korrata kõiki Efraimi patte.
Hiljem tunnistame piirkonnaga seotud Piibli tõotusi
ja palvetame selle taastamise eest.
Esimesel korral käisime Kabiri mäel,
mis on korduvalt maale sissepääsuväravaks olnud.
Viimati palusime Gerasimi mäel andestust Juuda hülgamise eest.
Täna läheme Peetelisse, kus teeme kaks saadet.
Sealt algas ebajumalateenimine, mis viis Efraimi pagendamiseni.
Räägime tee peal täpsemalt, milles asi.
Kuningas Saalomon oli hakanud vanas põlves
lisaks Iisraeli Jumalale
ka oma eri rahvusest naiste ebajumalaid teenima.
Tollal oli Saalomonil Jerobeami nimeline sulane.
Kui too kord Jeruusalemmast lahkus, kohtas ta prohvet Ahijat.
Too kohtumine muutis Jerobeami elu. Piibel räägib järgmist:
"Ainult nemad kahekesi olid väljal.
Siis Ahija haaras kinni sellest uuest kuuest, mis tal seljas oli,
ja kiskus selle kaheteistkümneks tükiks
ning ütles Jerobeamile: Võta enesele kümme tükki,
sest nõnda ütleb Issand, Iisraeli Jumal:
Vaata, ma kisun kuningriigi Saalomoni käest
ja annan kümme suguharu sinule.
Aga üks suguharu jäägu temale mu sulase Taaveti pärast
ja Jeruusalemma linna pärast, mille ma olen valinud
kõigi Iisraeli suguharude seast." 1Ku 11:29-32
Piibel räägib, et Jumal tahtis ebajumalakummardamise pärast
alandada Taaveti sugu
ja jätta selle valitsuse alla mõneks ajaks vaid Juuda hõimu.
Prohveti sõnul pidi kuningriik Taaveti ustavuse tõttu
veel Saalomoni ajal koos püsima, kuid pärast tema surma lagunema.
Räägi, Mia, kus me nüüd oleme?
Oleme Sekemist ehk Nablusest Jeruusalemma viival teel.
Siin sajab täna esimest korda vihma pärast 5-kuist pausi.
Otse meie ees mäe peal näeb ufo-taolist vaatetorni.
See on Siilo, kuhu Joosua tõi Moosese telgi.
Iisrael elas kogudusetelgiga Siilos sadu aastaid.
Siilos elas ka prohvet Ahija, keda Jerobeam kohtas.
Kuidas suhtus Jerobeam Ahija prohveteeringusse
oma tulevase kuningaameti kohta?
Sellest Piibel ei räägi. Selle asemel räägitakse,
et kuningas Saalomon läks närvi ja püüdis Jerobeami tappa.
Jerobeam põgenes Egiptusse
ja leidis seal soosingut kuningas Siisaki silmis.
Kui ta kuulis Saalomoni surmast, naasis ta Iisraeli.
Kui kümme põhjapoolset hõimu
hülgasid Saalomoni poja Rehabeami kuningavõimu,
tõstsid nad Jerobeami Iisraeli, põhjapoolse kuningriigi kuningaks.
Räägi, Mia, kus me nüüd oleme?
Pöördume kohe kiirteelt Peeteli poole.
Siinkandis elas Aabraham, kui ta Sekemist lahkus.
Kuidas Jerobeamil kuningaksolemine läks?
Jerobeamil tekkis hirm.
Ta oli saanud võimu kümne Iisraeli võimu üle,
nagu Jumal oli lubanud, kuid ta ei uskunud,
et Jumal suudab need kümme hõimu tema võimu all hoida.
"Ja Jerobeam mõtles oma südames:
'Nüüd läheb kuningriik tagasi Taaveti soole.
Kui see rahvas läheb ohverdama tapa- ohvreid Issanda kojas Jeruusalemmas,
siis pöördub selle rahva süda nende isanda,
Juuda kuninga Rehabeami poole ja nad tapavad minu
ning pöörduvad Juuda kuninga Rehabeami poole.'"
Peeteli tee kulgeb
Palestiina omavalitsuse pealinna Ramallah' kõrvalt.
Me ei lähe sinna, vaid pöörame ära Peetelisse.
See on piibelliku Peeteli lähedale ehitatud juudi küla.
Sõidame läbi küla, kuna selle taga on koht,
kus tahame seekord palvetada.
Oleme kohal. Räägi veidi sellest kohast, Jyrki.
Peetel on vana linn ja eksisteeris juba enne Aabrahami.
Ka Jaakob ööbis siin, kui Eesavi eest põgenes.
Traditsiooni järgi toimus see just siin.
Piibel räägib sellest nii:
"Ta sattus ühte paika ja ööbis seal, sest päike oli loojunud;
ta võttis selle paiga kividest ühe, pani enesele peaaluseks
ja heitis sinna paika magama. Ja ta nägi und,
ja vaata, maa peal seisis redel, mille ots ulatus taevasse,
ja ennäe, Jumala inglid astusid sedamööda üles ja alla.
Ja vaata, Issand seisis tema ees ning ütles: Mina olen Issand,
su isa Aabrahami Jumal ja Iisaki Jumal.
Maa, mille peal sa magad, ma annan sinule ja su soole." 1Mo 28:11-13
Jaakob nimetas koha Peeteliks, mis tähendab 'Jumala koda'.
Varem oli linna nimi Luus.
Linn asus tõenäoliselt
siin kõrvalasuva araabia küla Beitini kohal.
Seal on kaevetöödel leitud palju kaanani linna jäänuseid.
Joosua raamat räägib samuti Peetelist ja Luusist,
nii on võimalik, et Peeteli all mõeldi pühapaika väljaspool linna.
Kui Iisraelimaa hõimude vahel jagati, sai Peetel Benjamini suguharule.
Kuningriigi jagunedes kuulus see lõunapoolse Juuda alale.
Efraim aga vallutas Peeteli ja ühendas selle oma aladega.
Seekord oleme siin seepärast, et Peetelist algas
põhjapoolse riigi Iisraeli avalik ebajumalakummardamine.
Iisraeli esimene kuningas Jerobeam
eraldas siin Iisraeli Jeruusalemma pühadest.
Ta korraldas Peetelis asenduspüha, mis viis rahva ebajumalateenimiseni.
Ebajumalate võtmine elava Jumala kõrvale
on Efraimi suurim komistuskivi
ja seepärast on see endiselt maalt pagendatud.
Seepärast veedame selle komistuskivi ääres kaks saadet.
Kuningas Jerobeam hakkas kartma, et jääb võimust ilma ja ta tapetakse.
Ta arvas, et tema kodanike side Juuda ja Jeruusalemmaga
ähvardab tema võimu.
Et säilitada rahva sidet temaga,
otsustas ta katkestada nende sideme Jeruusalemmaga,
seal peetavate Jumala pühade ja templi ohvritalitustega.
Jerobeam korraldas asenduseks rahvale sobiva oma usutegevuse.
"Ja kuningas pidas nõu,
valmistas siis kaks kuldvasikat ning ütles rahvale:
'Saagu teile küllalt Jeruusalemma minekust!
Vaata, Iisrael, siin on sinu jumalad, kes tõid sind ära Egiptusemaalt.'
Ja ta pani ühe Peetelisse ja teise Daani." - 1Ku 12:28-29
Egiptuse härgjumal Apis sai Iisraelile tuttavaks
430 orjusaasta vältel Egiptuses.
Ka Jerobeam valmistus kuningavõimuks Egiptuses.
Seal tutvus temagi selle paganliku kombega.
Jerobeam võttis paganliku jumalakäsitluse
ja ühendas selle Iisraeli Jumalaga.
Oma usu tegevuspaigaks valis ta Peeteli,
mis oli pühapaik juba Jaakobi ajal.
Jerobeami altar ja ohvriküngas hävitati hiljem
ja nende täpne asukoht pole teada.
Jerobeami kuldvasikad näitasid ebajumalateenistuse olemust.
Daani vasikas oli Jeruusalemmast ja Jumalast võimalikult kaugel.
Peeteli vasikas oli aga võimalikult lähedal.
Jeruusalemm oli siit vaid ca 10 km kaugusel
ja Peetel asus sinna viiva pühadetee ääres.
Jumala rahvale näib ohtlikum see versioon,
mis on õigele igati lähedal, kuid siiski inimeste aseaine.
Jumala pühade puhul sisaldas sõnumit ka kuupäev.
Jerobeami pühadel oli seegi inimeste väljamõeldis.
Tema uues usundis sai ta ise nähtavaima koha.
Piibel räägib Jerobeami kohta:
Ja Jerobeam ehitas ohvriküngastele kodasid ning seadis preestreid,
igasugu rahvast, kes ei olnud leviidid.
Ja ta seadis kaheksanda kuu viieteistkümnendale päevale
samasuguse püha nagu oli Juudamaal, ja läks ise üles altarile;
nõnda tegi ta Peetelis, et ohverdada vasikaile,
mis ta oli teinud. Ja ta seadis Peetelis preestrid
ohvriküngaste tarvis, mis ta oli teinud." 1Ku 12:31-32
Osad Jerobeami kuningriigi alamad loobusid ebajumalateenistusest
ja kolisid elama Juudasse.
Sama tegid ka põhja kuningriigis elanud leviidid,
kes teenisid kordamööda Jeruusalemma templis.
Enamikule rahvast Jerobeami usund kõlbas.
Jerobeami korraldatud püha kõigi oma ohvritega
sarnanes kõigiti Jeruusalemma pühadele
ja härjakujud olid tuttavad paganlikust rahvapärandist.
Põhjapoolne kuningriik Iisrael ehk Efraim
ei parandanud kunagi meelt Jerobeami pattudest
ja Jumal pagendas nad seetõttu maalt.
Tundub kummaline, et Jumala rahvas loobus nii kergelt Jumala pühadest
ja ühendas nendega täiesti paganlikke elemente.
Ajalugu näitab, et 3. sajandil juhtus sama ka kristlastega.
Räägi sellest, Mia.
Suur osa kristlaskonnast tähistas esimestel sajanditel Jumala pühi,
nagu sabatit ja piibellikku paasapüha
juutidega samal ajal.
Olukord muutus 3. sajandil, kui Rooma keiser Konstantinus
võttis kristluse riiklike vajaduste teenistusse.
Konstantinus katkestas Jerobeami kombel
sideme Jeruusalemma ja Juudaga.
See toimus Konstantinuse korraldatud Nikaia kirikukogul 325. a.
Seal kuulutas ta:
"Ärgu olgu meil midagi ühist vastiku juudi rahvaga,
sest oleme oma Päästjalt vastu võtnud teistsuguse tee."
Praktikas tähendas see, et koos juutidega hüljati
Vana Testamendi piibellik vundament,
millel põhines usk Jeesusesse kui Messiasse.
Nikaias vahetati piibellik alus paganliku vastu.
Konstantinus pöördus kristlusse 312. a.
Kristliku ristimise võttis ta vastu alles surivoodil
ja paganlusest ta ei loobunud.
Aasta pärast pöördumist poseeris ta mündil
koos päiksejumalaga.
Kaheksa aastat hiljem muutis ta päiksejumala päeva
ehk pühapäeva (Sunday) ametliku puhkepäeva.
Pärast Konstantinust keelati kristlastel veeta hingamispäeva
ehk piibellikku puhkepäeva
ja päiksejumala uussünnipäevaga ühendati Jeesuse sünnipäev.
Nikeas ühendati Jeesuse surm ja ülestõusmine
Babüloonia jumala Ištari järgi nime saanud Easter-pühaks.
Toona tähistati jänkude ja kirjude munakorvidega
Ištari poja Tammuzi taassündi.
Easterit tähistatakse esimesel pühapäeval
pärast kevadisele pööripäevale järgnevat täiskuud.
Nii hakati ka kristlikku paasapüha veetma lahus piibellikust paasapühast.
Nikaia kirikukogus sisenes ebajumalateenistus kristlaskonda
ja on sellest peale elanud kõrvuti elava Jumala teenimisega.
Jumal on äratanud paljud neid patte andeks paluma.
Seekord on meil kaasas grupp Soome eestpalvetajaid.
Nad on kaasas seetõttu, et nemad on ees käinud.
Nad käisid aasta eest Nikaias
ja palusid andeks Konstantinuse ajal alanud patte.
Sanna, mida Jumal teile Nikaiast rääkis?
Mis teid sundis sinna minema?
Olin ühel päeval palves, ja nägin pilti,
kuidas Jeesus lähenes hämarast ja üksildasest paigast murelikuna.
Ta tuli nii lähedale, et nägin Teda palgest palgesse.
Ta ütles kolm lauset:
"Mu naine on lahkunud. Ta võttis abielulahutuse.
Mine ja too ta tagasi."
Palvetasin selle suhtes ja tahtsime minna palvetama kohta,
kus kirik võttis abielulahutuse oma usu juudi juurtest.
Hakkasime uurima, kus asub Nikaia. Türgis.
Nüüd olete Peetelis. Mida Jumal sellest on rääkinud?
See on otsene järg Nikaia palvereisile.
Nikaias toimunu juhtus juba varem siin Peetelis,
kui Jerobeam tegi kuldvasikad.
Juba sealt algas see, mida Nikaias jätkati.
Tulime Peetelisse palvetama
ja parandama meelt Jerobeami pattudest.
Tahtsime juurteni välja tulla,
tulla Issanda ette ja paluda andeks neid patte iseenda,
põhjapoolse kuningriigi Iisraeli ja oma rahva eest.
Tahame palvetada põhjapoolse kuningriigi Iisraeli eest.
Tahame paluda andeks kõik patud, mis siis tehti.
Palume andeks mässu eest, millega lahkuti elava Jumala järelt.
Palume andestust isekuse, hooruse, võimuiha ja kõige eest,
mis viis kuldvasika püstitamiseni.
Issand, anna meile andeks.
Andesta, sest meiegi oleme kuldvasikaid püstitanud.
Issand, tahame pöörduda ja meelt parandada.
Tahame lahti öelda kõigest ebajumalateenistusest
alates Peetelist kuni Soomeni.
Issand, andesta need valed pühad, ja et me kristlaskonnana neid peame
ega taha neist loobuda, kuigi kuuleme tõde.
Issand, pese meid puhtaks kõigest sellest hoorusest,
et oleme jooksnud teiste jumalate järel.
Piserda puhast vett, Issand. Pese meie süda puhtaks, Isa.
Isa, puhasta meid kõigest valest, et järgiksime sind tõeliselt
ja käiksime tões, Jeesuse nimel. Aamen.
Nii Jerobeam kui Konstantinus nägid juute ohuna
oma religioossele võimule ning katkestasid sidemed
Jeruusalemma ja Juuda hõimu ehk juutidega.
See lõikas läbi nii Efraimi kui kristlaskonna vaimsed juured.
Palume andeks seda vaimse vundamendi hülgamist.
Isa, palun andeks iseenda, kristlaskonna ja Efraimi eest,
et katkestasime ühenduse sinu väärisõlipuuga.
Oleme käitunud,
nagu võiksime oksadena puust ja selle juurtest lahus elada.
Anna andeks, et oleme katkestanud oma juured
ja unustanud, et juur kannab meid, mitte vastupidi.
Isa, anna andeks, et me pole austanud seda,
mida oled algusest peale oma rahva kaudu kõnelenud.
Me pole austanud seda, mis on kirjutatud.
Me pole austanud rahvast, kelle kaudu sündis Messias.
Isa, palun andeks iseenda, Efraimi ja kristlaskonna eest,
et me pole näinud juute ja nende kutsumist Sinu silmadega,
vaid oma inimliku tarkuse läbi.
Anna andeks, et oleme neid ohuks pidanud
ja kaotanud samas suure osa õnnistusest,
mille oled nende kaudu maailma andnud.
Kui katkes Efraimi ja kristlaskonna side
Juuda, Jeruusalemma ja oma vaimsete juurtega,
kinnitusid need selle asemel paganlikule religioonile.
Nii Efraimi kui kristlaskonna allakäigutee algas sellest,
kui tühistati pühad,
mille kaudu Jumal räägib oma kuningriigi lugu.
Piiblis nimetab Jumal neid oma pühadeks,
kuhu Ta kutsub inimesi Iseennast tähistama.
Palume andeks enda ja Efraimi eest, et oleme hüljanud Jumala pühad
ja meile on asemele kõlvanud paganluse värvidega asenduspühad.
Isa, palun andeks iseenda, kristlaskonna ja Efraimi eest,
et me pole austanud Sind ja tähistanud Sind,
kuigi Sina oled kutsunud meid oma pühadele.
Anna andeks, et oleme oma tarkuses
selle asemel omad pühad leiutanud.
Isa, anna andeks, et oleme ühendanud Sinu,
Püha Jumala pühadega
ebajumalateenistusest lähtuvaid asju.
Me pole austanud Sind ainsa Jumalana,
vaid meile on kõlvanud
ebajumalauskude pühad ja pühapäevad.
Issand, halasta meie peale!
Isa, anna andeks, et oleme kristlaskonnana ühendanud Jeesuse,
ristil surnud juutide kuninga ülestõusmise
Paabeli ebajumala Ištari pühaga.
Anna andeks, et oleme vahetanud Sinu hingamispäeva
päiksejumala päevaga.
Isa, anna andeks kõik minu ja kristlaskonna seletused,
millega oleme põhjendanud oma paganlusega seotud pühasid
ja keeldunud meelt parandamast.
Isa, meie oma pühad ja kombed on meile olnud kallimad
kui Sinu Sõna ja suhe Sinuga.
Issand, halasta meie peale.
Anna andeks Efraimi ja kristlaskonna 1000-aastased paadumuse valikud.
Jumala plaan maailma suhtes on valmimas ja lõpeb nii,
et peagi valitseb juutide kuningas Jeesus maailma Jeruusalemmast.
Efraim Jerobeami juhtimisel
ja kristlaskond Konstantinuse juhtimisel
siiski hülgasid Juuda ja Jeruusalemma
ning läksid vastassuunas.
Palume andeks enda, kristlaskonna ja Efraimi eest,
kus oleme ehitanud oma usundit lahus Jumala suurest plaanist.
Isa, anna andeks mulle, kristlaskonnale ja Efraimile,
kus oleme ehitanud oma usundit lahus oma juurtest ja Jeruusalemmast.
Anna andeks, kus oleme uskunud, et Sina oled juudid hüljanud
või neist mööda läinud.
Isa, anna andeks, et me pole austanud Sinu Sõna,
mille kirjutasid Piiblisse.
Oleme üle sõitnud Sinu sõnumi suurtest osadest
ja ühendanud sellega oma mõtteid.
Meile ei kõlvanud Sinu plaan nii nagu Sina seda ilmutasid,
vaid oleme selle enda arvates paremaks muutnud.
Isa, anna andeks,
et me pole austanud Sinu autoriõigust Sinu plaanile.
Anna andeks, kus oleme rahuldunud
paganlikelt alustelt lähtuvate tõlgendustega Sinust.
Anna andeks, kus me pole edendanud sõnumit Jeesuse naasmisest
ja Sinu kuningriigi tulemisest,
vaid meie sõnum Sinu plaanist on olnud midagi muud.
Issand, halasta meie peale!
Kuigi oleme Efraimi ja kristlaskonnaga
Jumala tahtest kaugele läinud, on tagasitee endiselt avatud.
Jeesuse toodud lepituse alusel kuulutan pattude andekssaamist.
Piibel ütleb:
Kes oma üleastumisi varjab, ei jõua sihile,
aga kes neid tunnistab ja need hülgab,
leiab armu. - Õps 28:13
Kõik need patud, nii meie, kristlaskonna kui Efraimi omad,
on lepitatud Jeesuse ohvriverega Kolgata ristil.
Aitäh, Isa, Sinu suure armu eest, mis katab kõik need suured patud,
milles oleme osalenud.
Jätkame ka järgmisel korral siin Peetelis.
Vaatame, kuhu kõikjale
on Jerobeami patud Jumala rahva viinud.
Jätkame kivide eemaldamist, mis on Efraimi naasmise teel
Jerobeami pattude tõttu.
Olgem tundlikud selle suhtes,
mida Jumal tahab meile vahepeal nende asjade suhtes rääkida.
Palvereisidel võid osaleda ka neid rahaliselt toetades.
Kui soovid osaleda oma panusega,
võid toetada TV7 Eesti kanalit helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri